钦定古今图书集成/明伦汇编/官常典/第627卷 > 须用纶
## 钦定古今图书集成/明伦汇编/官常典/第627卷 > 须用纶

按《武进县志》：“用纶，字如卿，万历戊午举人。崇祯甲戌
年授青州府司李，廉平正直，查盘所到，风节凛然。考
较甄拔名士，出疑狱，大辟十有七人。有大姓辛某，欲
夺继，逐其叔之寡妾，并害其遗孤。用纶严鞫寘之法，
得保全其家。及署府事，解衡王粮，剔除扣克积弊，学校城池、教场、仓库俱经修葺。是时兵饷告急，用纶裁”
各属杂费，得节羡三千七百馀两。报宪充饷，不费民
间一钱，百姓德之。解任日，遮道攀留。归家杜门读书，
足不及公门。著有《学庸阐要》《毛诗汇解》，真草得晋、唐
笔意。与其祖荐辟庠生廷倬济美易篑之日，诸子请
所嘱，但云：“学吾清，学吾勤。”无一言及家事。索笔书云：
“忽然大觉赴庄周，羲《易》天心始可求。两袖清风吹隺
冷，一帘疏雨伴弓愁。百年哀墓频添酒，十载残书好
服畴。定省萱堂宜努力，封章早报玉楼头。”投笔而逝。
出处死生，可谓无间然矣。